Ljetni kamp za političare koji se žele informirati o tome 'što je dozvoljeno, a što ne'
Judy Nadler: "Neki oblici korupcije dobro su poznati, međutim ima i stvari koje vam se jednostavno potkradu. Naoko mali problemi, kojih
Sveučilište Santa Clare u Kaliforniji organiziralo je neuobičajen ljetni kamp – polaznici su mu političari koji se žele bolje informirati o korupciji koja 'vreba' u njihovoj profesiji. Priča je dobro poznata: političar kojeg su na položaj izabrali građani optužen je za kršenje etičkih pravila svoje profesije – uzimanje mita, dodjeljivanje poslovnih ugovora prijateljima, krađu javnog novca... Međutim, korupciju u državnoj upravi često nije lako prepoznati. Političari i drugi javni dužnosnici u lokalnoj upravi često ne znaju je li njihovo djelovanje u skladu s etičkim pravilima ili ne, a nepisanu je crtu između dopuštenog i zabranjeno ponekad vrlo lako prijeći. Zato je Judy Nadler, bivša gradonačelnica mjesta Santa Clara u Kaliforniji i organizirala ljetni kamp za kolege koji se žele bolje upoznati s problemom korupcije u državnoj upravi: "Neki primjeri neetičkog ponašanja dobro su poznati, međutim ima i slučajeva koji vam se jednostavno potkradu. Naoko mali problemi, kojih niste možda niti svjesni, za čas postanu mnogo veći. Cilj ovog kampa je identificirati te probleme, raspraviti ih te ustanoviti najbolji način da se s njima uhvatimo u koštac." 22 predavača na Sveučilištu Santa Clare ovo ljeto radi s djelatnicima državne uprave iz Kalifornije, Arizone, Teksasa i Floride. Na vrhu dnevnog redu su teme sukob interesa i financiranje izborne kampanje. Poseban je naglasak bio na tradicionalnim moralnim vrijednostima. "Ne uzimati mito, ne lagati, ne koristiti državni novac za podmirenje vlastitih troškova... To su dobro poznate stvari, međutim na popisu se često nađe i nešto što polaznici misle da je dopušteno, a da zapravo nije. Poruka koju želimo da polaznici kampa usvoje glasi: 'povjerenje javnosti je za političara najvažnija stvar, zato ću se ponašati pošteno, s integritetom, a javna ću sredstva koristit na način koji je u skladu sa zakonom'" - objašnjava Judy Nadler. Jedan od polaznika dvodnevnog kamp-seminara na Sveučilištu Santa Clare je Gregg Sellers, član gradske skupštine iz mjesta Morgan Hill u Kaliforniji. Kaže da on i njegovi kolege, inače, nerado govore o etičkim izazovima svoje profesije: "Na početku karijere većina ljudi nema namjeru postupati u suprotnosti s profesionalnom etikom. No, s vremenom, ljudi počnu nalaziti opravdanja za neke neetičke postupke, ili pak o tome uopće ne razmišljanju. U ova dva dana pokrenuta su mnoga pitanja o kojima će se svako od nas morati dobro zamisliti." Voditeljica seminara u Santa Clari Judy Nadler smatra da bi ovakva nastava dobro došla ne samo američkim političarima već i političarima iz tranzicijskih demokratskih zemalja, u kojima se tek uspostavlja moderan sustav državne uprave.